Oliy Majlis yuqori palatasi yig‘ilishining kun tartibiga Ixtiyor Abdullayevni respublika bosh prokurori qilib tayinlash to‘g‘risidagi prezident farmonining muhokamasi kiritildi. O‘zbekiston qonunchiligiga muvofiq, bosh prokuror prezident tomonidan tayinlanadi va lavozimdan ozod qilinadi. Prezidentning bu boradagi farmonlari Senat tomonidan ko‘rib chiqiladi. Prezident maslahatchisi lavozimida ishlab kelgan Ixtiyor Abdullayev 20 aprel kuni Rashidjon Qodirovning o‘rniga bosh prokurorlikka tayinlandi. 2000 yil fevralidan buyon ushbu mansabni egallab turgan Qodirov vakolatining konstitutsion muhlati tugagani bois o‘z o‘rnini Abdullayevga bo‘shatib berdi.